Ο **Αριστείδης Φωκάς** (γεν. Θεσσαλονίκη, 28 Φεβρουαρίου 1972) είναι Έλληνας βιοτέχνης επίπλων και πολιτικός. Διετέλεσε βουλευτής με την Ένωση Κεντρώων, ενώ στη συνέχεια ενετάχθη στους Ανεξάρτητους Έλληνες.

Βιογραφικά στοιχεία
-------------------

### Προσωπική ζωή και σπουδές

Ο Αριστείδης Φωκάς γεννήθηκε στη Θεσσαλονίκη το 1971 και κατάγεται από ποντιακή οικογένεια. Σπούδασε στο Τμήμα Επιστήμης Φυσικής Αγωγής και Αθλητισμού στο Αριστοτέλειο Πανεπιστήμιο Θεσσαλονίκης, αλλά εργάζεται στον ιδιωτικό τομέα, στην οικογενειακή επιχείρηση βιοτεχνίας επίπλων που διατηρεί μαζί με τον αδελφό του.

Είναι παντρεμένος και έχει δύο παιδιά. 

Εκτός από την ελληνική, ομιλεί την αγγλική γλώσσα.

### Πολιτική σταδιοδρομία

Ο Αριστείδης Φωκάς δραστηριοποιήθηκε στην πολιτική με την Ένωση Κεντρώων από τη δεκαετία του 1990. Ωστόσο πολιτεύτηκε και εκλέχτηκε βουλευτής Β΄ Θεσσαλονικής στις εκλογές του Σεπτεμβρίου του 2015. Ως κοινοβουλευτικός, συμμετείχε ως μέλος στη Διαρκή Επιτροπή Κοινωνικών Υποθέσεων, στην υποεπιτροπή για τη μελέτη και αντιμετώπιση του προβλήματος των ναρκωτικών, στην Επιτροπή για την Παρακολούθηση του Συστήματος Κοινωνικής Ασφάλισης και στην Εξεταστική Επιτροπή για τη διερεύνηση σκανδάλων στον χώρο της Υγείας κατά τα έτη 1997-2014.

Στις 26 Σεπτεμβρίου 2018, με επιστολή που απέστειλε στον Πρόεδρο της Βουλής των Ελλήνων, ανεξαρτητοποιήθηκε από την Κοινοβουλευτική Ομάδα της Ένωσης Κεντρώων, καταγγέλλοντας έλλειψη στρατηγικής και εσωκομματικές παθογένειες.

Λίγους μήνες αργότερα, τον Ιανουάριο του 2019, προσχώρησε στους Ανεξάρτητους Έλληνες, ανταποκρινόμενος στο κάλεσμα του Πάνου Καμμένου κατά της Συμφωνίας των Πρεσπών.

Άλλες δραστηριότητες
--------------------

Ο Αριστείδης Φωκάς είναι ενεργό μέλος σε ποντιακούς συλλόγους καθώς και στο φιλανθρωπικό σωματείο αγάπης και προσφοράς «Γέροντας Παΐσιος».

Είναι επίσης φανατικός οπαδός του Π.Α.Ο.Κ.. Ο βουλευτής, μάλιστα, είχε παρευρεθεί σε συγκέντρωση διαμαρτυρίας οπαδών της ομάδας φωνάζοντας επί σκηνής απρεπή συνθήματα. Για το λόγο αυτό κλήθηκε για εξηγήσεις στην Επιτροπή Δεοντολογίας της Βουλής των Ελλήνων, όπου εισέπραξε απλή επίπληξη.

Παραπομπές
----------

1. ↑  «Vouliwatch - Αριστείδης Φωκάς». Αρχειοθετήθηκε από το πρωτότυπο στις 17 Οκτωβρίου 2019. Ανακτήθηκε στις 17 Οκτωβρίου 2019.
2. ↑  Βουλή των Ελλήνων - Κοινοβουλευτική θητεία βουλευτών από τη Μεταπολίτευση ως σήμερα: Φωκάς Χρήστου Αριστείδης
3. ↑  Αυτοί είναι οι 9 βουλευτές της Ένωσης Κεντρώων
4. ↑  Ανεξαρτητοποιήθηκε ο βουλευτής της Ενωσης Κεντρώων Αριστείδης Φωκάς
5. ↑  Στην ΚΟ των ΑΝΕΛ ο Αριστείδης Φωκάς
6. ↑  «Vouliwatch - Αριστείδης Φωκάς». Αρχειοθετήθηκε από το πρωτότυπο στις 17 Οκτωβρίου 2019. Ανακτήθηκε στις 17 Οκτωβρίου 2019.
7. ↑  Ο βουλευτής της Ενωσης Κεντρώων που είναι «τρελός» ΠΑΟΚτσής
8. ↑  Αυτός είναι ο… ΠΑΟΚάρχης Αριστείδης Φωκάς
9. ↑  Βίντεο: Ο βουλευτής Φωκάς στη συγκέντρωση του ΠΑΟΚ φωνάζει «να καεί η… πο...να η Βουλή»
10. ↑  Στην Επιτροπή Δεοντολογίας ο Φωκάς παρά τη συγγνώμη του
11. ↑  «Τι αποφάσισε η Επιτροπή Δεοντολογίας της Βουλής για τον Αριστείδη Φωκά». Αρχειοθετήθηκε από το πρωτότυπο στις 17 Οκτωβρίου 2019. Ανακτήθηκε στις 17 Οκτωβρίου 2019.

Πηγές
-----

* Βουλή των Ελλήνων - Κοινοβουλευτική θητεία βουλευτών από τη Μεταπολίτευση ως σήμερα: Φωκάς Χρήστου Αριστείδης
* Vouliwatch - Αριστείδης Φωκάς

Εξωτερικοί σύνδεσμοι
--------------------

* Επίσημη ιστοσελίδα